《天宁寺塔铃歌》
清代·叶名澧

天风无声铜仙泣，浮图高耸十三级。尘沙飘堕悬铃孤，厂臣冯保名可识。

双林松桧参天长，遗窟久付狐魅藏。风云鱼水信难恃，得毋铸此谀空王。

三千宝琅云中舞，塞耳不闻钟与鼓。镫火高悬燕蓟郊，膏脂力竭东南土。

威权早窃荐绅危，象教有灵神鬼怒。青玉峥嵘飞鸟绝，此塔历遍兴亡劫。

九鼎潜移十庙荒，异代伤心有残铁。噫吁嘻！奄人倒柄持太阿，铁牌豫诫良非苛，煌煌祖训将如何！

作者简介：叶名澧，字翰源，号润臣，汉阳人。道光丁酉举人，历官内阁侍读，改浙江候补道。有《敦夙好斋诗》。